भैरहवा । पछिल्ला बर्षहरूमा स्थलमार्ग रूपन्देहीको बेलहिया नाका हुँदै नेपाल भित्रने पर्यटक बढ्दै गए पनि उनीहरूको नेपालमा बसाई भने लम्बिन सकेको छैन । जसका कारण पर्यटकको संख्या बढ्दा पनि व्यवसायी तथा सरकारलाई अपेक्षाकृत लाभ भएको छैन । बेलहिया नाका हँुदै भित्रिने भारत तथा तेस्रो मुलुकका पर्यटकको मुख्य गन्तव्य लुम्बिनी हो । तर यहाँ आउने अधिकांश विदेशी पर्यटक आएकै दिन फर्कन्छन् । खासगरी भारतीय पर्यटकहरू लुम्बिनीमा एकरात पनि बस्दैनन् । भारतबाहेक तेस्रो मुलुकबाट आउने पर्यटकहरू पनि एक दुई दिन भन्दा बस्दैनन् । पर्यटक बढे पनि उनीहरूको बसाई नलम्बिनुको मुख्य कारण पर्यटकलाई बसाई लम्ब्याउने खालका कार्यक्रम नहुनु रहेको पर्यटन व्यवसायीको दावी छ ।
